钦定古今图书集成/历象汇编/乾象典/第019卷 > 《礼记》
## 钦定古今图书集成/历象汇编/乾象典/第019卷 > 《礼记》

### 月令

孟春之月，其日甲乙，其帝大皞，其神勾芒。

〈注〉此苍精之君，木官之臣，自古以来，著德立功者也。大皞，宓戏氏，勾芒少皞氏之子曰重，为木官。

其虫鳞，其音角。

〈注〉角数六十四，属“木”者，以其清浊中民象也。凡声尊卑，取象五行，数多者浊，少者清，大不过宫，细不过羽。

其数八。

〈注〉数者，五行佐天地，生物成物之次也。《易》曰：“天一地二，天三地四，天五地六，天七地八，天九地十。”而五行自水始，火次之，木次之，金次之，土为后木，生数三，成数八，但言八者，举其成数。

其味酸，其臭膻。

〈注〉木之臭味也，凡酸膻者皆属焉。

又

孟夏之月，其日丙丁，其帝炎帝，其神祝融。

〈注〉此赤精之君，火官之臣，自古以来，著德立功者也。炎帝，大庭氏也。祝融，颛顼氏之子，曰黎，为火官。

其虫羽，其音征。

〈注〉征数五十四，属火者，以其微清事之象也

〈注〉火生数二，成数七，但言七者，亦举其成数。

其味苦，其臭焦。

〈注〉火之臭味也。凡苦焦者皆属焉。

又

季夏之月中央土，

〈注〉“《火》休”而盛德在土也。〈疏〉四时五行，同是天地所生，而四时是气，五行是物，气是轻虚，所以丽天；物体质碍，所以属地。“四时系天，年有三百六十日”，则春夏秋冬各分居九十日。五行分配四时，布于三百六十日间，以木配春以火配夏以金配秋、以水配冬以土，则每时辄寄一十八日也。虽每分寄，而位本未宜处于季夏之末，金火之间，故在此陈之也。

其日戊己，其帝黄帝，其神后土。

〈注〉此黄精之君，土官之神，自古以来，著德立功者也。黄帝，轩辕氏也。后土，亦颛顼氏之子曰黎，兼为土官。

其虫倮，其音宫，

〈注〉宫数八十一，属“土”者，以其最浊，君之象也，

其数五。

〈注〉“土生数五，成数十”，但言五者，土以生为本，

其味甘，其臭香。

〈注〉土之臭味也。凡甘香者皆属之。

又

孟秋之月，其日庚辛，其帝少皞，其神《蓐收》。

〈注〉此白精之君，金官之臣，自古以来，著德立功者

也。少皞金天氏，蓐收少皞之子曰该，为金官。

其虫毛，其音商。

〈注〉商数七十二，属“金”者，以其浊，次宫，臣之象也，

其数九。

〈注〉金生数四，成数九，但言九者，亦举其成数。

其味辛，其臭腥。

〈注〉金之臭味也。凡辛腥者皆属焉。

又

孟冬之月，其日壬癸，其帝颛顼，其神元冥。

〈注〉此黑精之君，水官之臣，自古以来，著德立功者也。颛顼，高阳氏也。元冥，少皞氏之子，曰修，曰熙，为水官。

其虫介，其音羽。

〈注〉羽数四十八，属水者以为最清物之象也，

其数六。

〈注〉水生数一，成数六，但言“六”者，亦举其成数。

其味咸，其臭朽。

〈注〉水之臭味也，凡咸臭者皆属焉。